C 439/19

Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 439/09)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel időpontjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„Raschera”

EU-szám: PDO-IT-0023-AM02 – 2020.9.23.

OEM (X) OFJ ( )

1. Kérelmező csoportosulás és jogos érdek

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) OLASZORSZÁG E-mail: info@raschera.com

A Consorzio Tutela Formaggio Raschera DOP (a „Raschera” OEM sajt védelmére alakult társulás) a Ministero delle Politiche Agricole Alimentari e Forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének (1) bekezdése értelmében kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☒ Földrajzi terület

☐ A származás igazolása

☒ Az előállítás módja

☐ Kapcsolat

☐ Címkézés

☒ Egyéb: A „di Alpeggio” („hegyi legelőkről származó”) terméktípus újbóli meghatározása; a kapcsolat leírásának összehangolása a tejoltóval kapcsolatos módosítással

4. A módosítás(ok) típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok)

A termék leírása

— A termékleírás 2. cikkének és az egységes dokumentum 3.2. pontjának módosítása

A sajttészta leírása a következő mondattal egészült ki:

„esetenként finom természetes erezettel a kéreg közelében”.

Bár ez a jellemző csak néhány esetben jelenik meg, a termék tipikus jellemzője, amelyet a fogyasztók nagyra értékelnek, mivel azt a minőség jelének tekintik. Mindazonáltal, e jellemző miatt az ellenőrző szervezet gyakran nem megfelelőnek ítélte meg a sajtot. Ezért döntés született arról, hogy ezt a jellemzőt kifejezetten belefoglalják a tészta leírásába.

Földrajzi terület

— A termékleírás 3. cikkének és az egységes dokumentum 4. pontjának módosítása

A szöveg kiegészül a Torino megyében található Villafranca Piemonte településsel.

Történelmi okok indokolják Villafranca Piemonte település felvételét. E település úgy helyezkedik el, hogy Cuneo megye szinte valamennyi településével határos. Ez a folytonosság mindig is azt jelentette, hogy előállítási feltételei megegyeznek a „Raschera” földrajzi területének feltételeivel.

Az előállítás módja

— A termékleírás 5. cikkének és az egységes dokumentum 3.3. pontjának módosítása – a tejoltó típusa

Jelenlegi változat:

„A tejhez [...] állati eredetű, folyékony oltóenzimet adnak, és 27 °C–36 °C közötti hőmérsékleten alvasztják.”

Új változat:

„A tejet 27 °C–38 °C közötti hőmérsékleten alvasztják. Állati eredetű oltóenzim használata esetén annak legalább 80 % kimozint kell tartalmaznia. Nem állati eredetű koaguláló szerek is használhatók.”

Az alvasztási hőmérséklet emelése azzal magyarázható, hogy a legjobb hatás érdekében a modern sajtkészítési technikák, pl. a starterkultúrák hozzáadása magasabb hőmérsékletet igényelnek.

A tejoltó jellemzőinek módosítása azzal magyarázható, hogy több év tapasztalata azt mutatja, hogy a termelők a legalább 80 %-ban kimozint tartalmazó tejoltó használatával jobb minőségű sajtokat állítanak elő, és ez a minőség hosszabb ideig megmarad, mint az alacsonyabb kimozintartalmú tejoltóval előállított sajtok esetében.

Ezenkívül a szövegbe bekerült a nem állati eredetű tejoltó használatának lehetősége is, hogy ki lehessen elégíteni az ilyen típusú termékek iránti növekvő fogyasztói keresletet.

— A termékleírás 5. cikkének és az egységes dokumentum 3.4. pontjának módosítása (az előállítás azon műveletei, amelyeket a meghatározott földrajzi területen kell elvégezni) – sózási módszerek

Jelenlegi változat:

„A sajtot szárazon sózzák (általában kettesével), ezt a műveletet sós lében történő áztatás előzheti meg.”

Új változat:

„A sajtot sós lében áztatják és/vagy szárazon sózzák.”

Ezt a módosítást egy tanulmány támasztja alá, amely elemezte a meglévő termékleírás szerinti sózással és sós lében történő áztatással végzett kutatások eredményeit. Ez a tanulmány arra jutott, hogy a két különböző sózási módszerrel előállított „Raschera” azonos jellemzőkkel rendelkezik. Ezért az a döntés született, hogy a termelők szabadon választhatják meg a sózás típusát.

— A termékleírás 5. cikkének módosítása – a „Raschera” érlelése

Ez a módosítás lehetővé teszi a gyártók számára, hogy a címkéken feltüntessék az „Oltre quattro mesi” („Több mint négy hónapig érlelt”) kifejezést.

Ezért a termékleírást a következő szöveggel egészítették ki:

„A legalább 120 napig érlelt sajtokon a papír alapú jelölőcímkére rögzíthető szalagon feltüntethetik az »Oltre quattro mesi« szöveget.”

Ez a felirat lehetővé teszi a több mint négy hónapig érlelt „Raschera” pontosabb azonosítását, és azt a fogyasztók számára azonnal felismerhetővé teszi.

Egyéb

— A termékleírás 3. cikkének és az egységes dokumentum 3.3. pontjának módosítása – a „Raschera d’Alpeggio” meghatározása

Ez a módosítás nem változtatja meg az előállítási területet, hanem a „di Alpeggio” terméktípust hozza összhangba Piemont régió szabályaival.

Jelenlegi változat:

„A termék előállítási és érlelési területe Cuneo megye egész területét magába foglalja. A 900 métert meghaladó tengerszint feletti magasságon, Frabosa Soprana, Frabosa Sottana, Garessio (csak Valcasotto területe), Magliano Alpi (csak az Ormea településsel határos részen), Montaldo Mondovì, Ormea, Pamparato, Roburent és Roccaforte Mondovì települések területén előállított és érlelt, és a felsorolt települések közigazgatási határain belül bárhol érlelt, valamint az ugyaninnen származó tej felhasználásával előállított kerek vagy szögletes »Raschera« sajton elhelyezhető a »di Alpeggio« jelölés.”

Új változat:

„A »Raschera« OEM sajt tejtermelési, sajtkészítési és érlelési területe Cuneo megye egész területét, valamint a Torino megyében található Villafranca Piemonte települést foglalja magában. A »Raschera d’Alpeggio« oltalom alatt álló eredetmegjelöléssel ellátott, kerek vagy szögletes sajt előállítása és érlelése kizárólag a következő településeken történik: Frabosa Soprana, Frabosa Sottana, Garessio (csak Valcasotto területe), Magliano Alpi (csak az Ormea településsel határos részen), Montaldo Mondovì, Ormea, Pamparato, Roburent és Roccaforte Mondovì. Az ilyen típusú »Raschera« esetében a fent említett településeken található, 900 métert meghaladó tengerszint feletti magasságú területek az egyedüli helyek, ahonnan a tej származhat, és ahol a sajt érlelhető. A »Raschera d’Alpeggio« kifejezés olyan sajtokra használható, amelyeket a fűvel takarmányozott állatok tejének feldolgozásával állítanak elő a hegyvidéki legelőkre való vándorlás időszakában június 1. és október 15. között. A legeltetés mellett az állatok étrendje kiegészíthető a naponta fogyasztott szárazanyag legfeljebb 10 %-áig. A nem vándorló hegyi állományok esetében a »Raschera d’Alpeggio« kifejezés olyan sajtra használható, amelyet fűvel takarmányozott, 900 métert meghaladó tengerszint feletti magasságban található területeken tartott állatok tejének feldolgozásával állítanak elő, kizárólag a fent említett településeken, az időszakra és az étrendre vonatkozó fenti követelményeknek megfelelően.”

A fogyasztók körében a félreértések elkerülése érdekében Piemont régió meghatározta a „di Alpeggio” kifejezés címkén történő használatának feltételeit. Ennek megfelelően a „Raschera” termelők a termékleírásukat összhangba hozták az említett szabályokkal.

— A termékleírás 6. cikkének és az egységes dokumentum 5. pontjának módosítása

Ez a módosítás összhangba hozza a tejoltóról szóló mondatot a tejoltóra vonatkozó módosított szabállyal.

Jelenlegi megszövegezés:

„... állati eredetű, folyékony oltóenzimet használnak ...”

Új változat:

„... a felhasznált oltóenzim és koaguláló szerek kiváló minősége ...”

Ez a módosítás biztosítja, hogy a kapcsolatra vonatkozó információk összhangban legyenek a felhasználható tejoltó típusára vonatkozóan kért módosítással.

Ezenkívül a Cuneo megyéhez fűződő kapcsolat leírására történő hivatkozást kiegészítették a Torino megyében található Villafranca Piemonte településre való hivatkozással.

Ezzel a településsel kiegészítették a meghatározott földrajzi területet annak érdekében, hogy a kapcsolat leírása koherens legyen.

EGYSÉGES DOKUMENTUM

„Raschera”

EU-szám: PDO-IT-0023-AM02 – 2020.9.23.

OEM (X) OFJ ( )

1. Elnevezés (OEM vagy OFJ)

„Raschera”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa [a XI. mellékletben szereplő felsorolás alapján]

1.3. osztály – Sajtok

3.2. Az 1. pontban szereplő elnevezéssel jelölt termék leírása

A „Raschera” (adott esetben fertőtlenítési eljáráson átesett) tehéntejből, esetleg némely esetben felületi fölözéssel részlegesen fölözött és tejoltó enzimekkel és/vagy természetes starterkultúrákkal beoltott kevés birkatej és/vagy kecsketej hozzáadásával készülő, zsíros vagy közepes zsírtartalmú sajt. Asztali sajtként használatos, és az alábbi tulajdonságokkal írható le:

Forma: sík felületű hengeres, vagy sík felületű négyszögletes.

Méretek:

— kerek „Raschera” sajtforma: átmérője 30–40 cm, oldalfala enyhén domború, 6–9 cm magas;

— szögletes „Raschera” sajtforma: oldalhosszúsága 28–40 cm, szabálytalan oldalfala 7–15 cm magas.

Tömeg:

— kerek „Raschera” sajtforma: 5 és 9 kg közötti;

— szögletes „Raschera” sajtforma: 6 és 10 kg közötti.

A sajttészta színe: fehér vagy elefántcsont-színű.

Kéreg: vékony, sárga és/vagy vöröses színű, néha sárgás beütéssel, rugalmas, sima és szabályos, esetenként az érés során egyre hangsúlyosabbá váló vöröses foltokkal a termék oldalfalán, nem ehető.

A sajttészta szerkezete: inkább tömör és rugalmas, benne enyhe, elszórt, szabálytalan, apró lyukakkal, esetenként finom természetes erezettel a kéreg közelében.

Íz: lágy, ízletes, jellegzetes aromájú, az érett sajt enyhén csípős és erőteljesebb ízű.

A szárazanyag zsírtartalma: legalább 32 %.

A méret és a tömeg értékei a legrövidebb ideig érlelt sajtformákra vonatkoznak.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A tehenek és esetleg birkák és/vagy kecskék takarmányának jelentős részét a meghatározott földrajzi területről származó friss vagy tartósított takarmánynövények adják, vagy rétről, legelőről, illetve legelőrétről származó takarmányszéna, és túlnyomórészt a meghatározott földrajzi területen található, vegyes állományú rétekről származó széna alkotja.

Állati eredetű oltóenzim használata esetén annak legalább 80 % kimozint kell tartalmaznia. Nem állati eredetű koaguláló szerek is használhatók.

A „Raschera d’Alpeggio” kifejezés olyan sajtokra használható, amelyeket a fűvel takarmányozott állatok tejének feldolgozásával állítanak elő a hegyvidéki legelőkre való vándorlás időszakában június 1. és október 15. között. A legeltetés mellett az állatok étrendje kiegészíthető a naponta fogyasztott szárazanyag legfeljebb 10 %-áig. A nem vándorló hegyi állományok esetében a „Raschera d’Alpeggio” kifejezés olyan sajtra használható, amelyet fűvel takarmányozott, 900 métert meghaladó tengerszint feletti magasságban található területeken tartott állatok tejének feldolgozásával állítanak elő, kizárólag a fent említett településeken, az időszakra és az étrendre vonatkozó fenti követelményeknek megfelelően.

3.4. Az előállítás azon műveletei, amelyeket a meghatározott földrajzi területen kell elvégezni

A „Raschera” sajt előállítására szánt tejet adó állatok állományainak a meghatározott földrajzi területen kell elhelyezkedniük.

A tej előállításának és feldolgozásának a meghatározott földrajzi területen kell történnie.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

A megfelelőségi jelölés a termék forgalomba hozatalakor a rajta elhelyezett (a kerek sajtformán 25 cm átmérőjű, a szögletes sajtformán pedig 25 cm oldalhosszúságú) papír alapú címke, amely a normál előállítású terméken zöld, a „di Alpeggio” [„hegyi legelőkről származó”] jelöléssel ellátott terméken pedig sárga alapszínű, valamint a sajt valamelyik lapjának közepébe égetett pecsét. Csak az ilyen védjeggyel és címkével ellátott termék hozható forgalomba a „Raschera” oltalom alatt álló eredetmegjelöléssel.

A papír alapú jelölőcímke elhelyezéséhez élelmiszerragasztó használata engedélyezett.

A „Raschera” OEM sajt védjegye egy stilizált „R” betű, amelynek belső részében a „Raschera d’Alpeggio” esetében egy „a” betű szerepel.

Az említett védjegyeket a termékbe történő beégetéshez sárgaréz lemezen is elkészítik – ilyenkor a védjegy szerves része a sajtüzemnek vagy az érlelőüzemnek az „R” vagy az „R d’Alpeggio” jelölés alatt elhelyezett háromjegyű azonosító száma. Ugyanez az embléma szerepel (azonosító szám nélkül) a papír alapú jelölőcímkéken is, és a darabolt termék esetében az engedélyre történő utalásban is.

4. A földrajzi terület tömör meghatározása

A „Raschera” OEM sajt tejtermelési, sajtkészítési és érlelési területe Cuneo megye egész területét, valamint a Torino megyében található Villafranca Piemonte települést foglalja magában.

A „Raschera d’Alpeggio” oltalom alatt álló eredetmegjelöléssel ellátott, kerek vagy szögletes sajt előállítása és érlelése kizárólag a következő településeken történik: Frabosa Soprana, Frabosa Sottana, Garessio (csak Valcasotto területe), Magliano Alpi (csak az Ormea településsel határos részen), Montaldo Mondovì, Ormea, Pamparato, Roburent és Roccaforte Mondovì. Az ilyen típusú „Raschera” esetében a fent említett településeken található, 900 métert meghaladó tengerszint feletti magasságú területek az egyedüli helyek, ahonnan a tej származhat, és ahol a sajt érlelhető.

5. Kapcsolat a földrajzi területtel

A Ligur-tenger és a Pó síkság között elterülő Tengeri-Alpok legelőinek időjárása jellemzően csapadékos. Ez a tényező, amelyet tovább erősít, hogy a tenger közelsége miatt a hőmérséklet meglehetősen enyhe, említésre méltóan gazdag növényvilágot eredményez, amiből adódóan az itteni legelők, az itt termő különböző (több mint száz őshonos növényfajt számláló) fűféléknek köszönhetően botanikai szempontból igen érdekesek. A fűfélék gazdagsága és változatossága miatt a területen legeltetett állatok kizárólag a területre jellemző, jellegzetes ízű és illatú tejet adnak. A hegyek lábánál elterülő dombvidéken és a mellette fekvő cuneói síkságon is érezhető a tengeri hatás, ami a hordalékos síkság talajtani viszonyaival együtt rugalmas szerkezetű és jelentős természetes termőképességű talajt eredményez, lehetővé téve a rendkívül jó minőségű, tápanyagokban gazdag fű- és szénatermést. Ugyanígy, a már mediterrán típusú, optimális napsugárzásnak és a tenger említett közelsége által enyhített, kontinentális típusú hőmérséklet-ingadozásnak köszönhető, hogy a silózott takarmány és a gabonafélék tápanyagokban kiemelkedően gazdagok, következésképp a sajtkészítéshez használt tej minősége kiváló. Cuneo megyére mindig is jellemzőek voltak az említett éghajlati és talajtani viszonyok, ismertek voltak a pásztoroknak és a cuneói síkságon elszórtan található kis- és közepes méretű sajtüzemek sajtkészítő mestereinek hagyományosan kiemelkedő képességei, a fogyasztók körében pedig keresettek és közismertek voltak az olyan hagyományos termékek, mint a„Raschera” sajt. A „Raschera” sajt kérge vékony és rugalmas, szürke vagy sárgásszürke, és főleg a „d’Alpeggio” típusú terméken, a rajta lévő jellegzetes penészgombáktól időnként vöröses színezetű; sajttésztájának szerkezete tömör és rugalmas, benne enyhe, elszórt, szabálytalan, apró lyukakkal; íze lágy, ízletes, illata jellegzetes (a hegyi füvek enyhe érzetével a „d’Alpeggio” típusú termék esetében); enyhén csípős, és hosszabb érlelés esetén erőteljesebb ízű. Említésre méltó a (teljes termelésnek mindössze 3 %-át kitevő) kerek formát egyre inkább háttérbe szorító szögletes formája is, amiről a fogyasztó számára a termék ránézésre felismerhető.

A sajt jellegzetes sajátosságai a kizárólag Cuneo megye területéről, valamint a Torino megyében található Villafranca Piemonte településről származó tej kiváló minőségének, a tejfeldolgozás helyi technikáinak, és a természetes pincékben vagy a természetes barlangok páratartalmát és hőmérsékletét megfelelő módon reprodukáló klimatizált kamrákban történő érlelés eredményei, amelyek nagymértékben befolyásolják a késztermék minőségét.

A sajt íze a tej kiváló minőségének köszönhető. A „Raschera” előállításához használt tejen ugyanis érezhető a takarmányként adott fűfélék sokasága, amelyek között néhány őshonos is akad.

A területen alkalmazott feldolgozási technikákhoz kapcsolódó elemek közül említésre méltó az emberi tényező, vagyis az a helyi termesztők körében elterjedt hagyomány, hogy magas minőségű oltóenzimet használnak a tej alvasztásához, valamint a helyi sajtkészítő mestereknek az alvadék feldolgozásában és megtörésében való jártassága. Az alvadékot a gondos feldolgozás során kukoricaszem nagyságú darabokra törik fel. Ha ezt a műveletet helyesen végzik, az elősegíti az érlelés során a sajttészta rugalmas szerkezetének és repedezettségének kialakulását.

A sajt érlelése természetes pincékben vagy klimatizált érlelőkamrákban történik, amelyek megfelelő módon reprodukálják a természetes barlangok páratartalmát és hőmérsékletét. Ezek a körülmények alapvető fontosságúak a sajt kérgén lévő penészgombák kifejlődéséhez, valamint a kéreg jellegzetes vastagságának és rugalmasságának kialakulásához.

A „Raschera” termék több mint egy évszázada jellegzetes sajtterméke a Mondovi körüli legelőknek, ahonnan a hideg évszakban az állatok nagy részét, az ottani, helyi előállítású szénával történő takarmányozás céljából átviszik a szomszédos cuneói síkságra. E hagyományból eredően, főleg vidéken, a kiváló minőségű sajtokat már régóta egyszerűen „rascherának” nevezik.

Mindezek nyomán a nem csupán a piemontiakat, hanem egész Észak-Olaszországot meghódító „Raschera” sajt kereslete egész éven át jelentős.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető az alábbi honlapon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.